የተደራጁ ወንጀለኞች በማኅበራዊ የትስስር ገጾች በተለይ ሴቶችን እያጭበረበሩ መሆኑ ተነገረ
ስድስት ተጠርጣሪዎች በቁጥጥር ሥር ውለዋል ኢትዮጵያውያንና የውጭ ዜጎች ተደራጅተው ማኅበራዊ የትስስር ገጾችን በመጠቀም፣ በተለይ ሴቶችን እያጭበረበሩ ከፍተኛ የሆነ ገንዘብ እየወሰዱ መሆኑ ተነገረ፡፡የማጭበርበር ድርጊቱ የተጀመረው ካለፈው ዓመት ነሐሴ ወር 2011 ዓ.ም. ጀምሮ መሆኑን፣ እስካሁን ድረስ በፌስቡክና በዋትስአፕ ብቻ 40 ያህል ሴቶች መጭበርበራቸውን የፌዴራል ጠቅላይ ዓቃቤ ሕግ አስታውቋል፡፡በጠቅላይ ዓቃቤ ሕግ የተደራጁና ድንበር ተሻጋሪ ወንጀሎች ዳይሬክተር አቶ ፍቃዱ ፀጋ እንደገለጹት፣ የናይጄሪያና የኮንጎ ዜግነት ያላቸው ግለሰቦች አዲስ አበባ ውስጥ ሆነው ሴቶችን የፌስቡክ ጓደኛ ያደርጓቸዋል፡፡ የስልክ ቁጥራቸውንም ይለዋወጣሉ፡፡ ሴቶችን በዋትስአፕ ደውለው እንደሚያነጋግሯቸውና በቪዲዮ ተቀድተው በመሆኑ፣ ‹‹እንዴት አማርኛ እንደቻሉ ሲጠይቋቸው አስተርጓሚ አለኝ፤›› በማለት ምላሽ ቢሰጧቸውም፣ የሚተባበሯቸው ግን ኢትዮጵውያን መሆናቸውን ገልጸዋል፡፡ ኢትዮጵያውያኑ አማርኛውን በድምፅ መቅጃ ወስደው፣ ከውጭ አገር ዜጋው አፍ እንቅስቃሴ ጋር አብሮ እንዲሄድ በኮምፒዩተር የታገዘ አርትኦት (ኤዲቲንግ) በመሥራት፣ ቪዲዮውን እንደሚልኩላቸውም አቶ ፍቃዱ አስረድተዋል፡፡ ከሴቶቹ ጋር በደንብ ከተግባቡ በኋላ፣ ‹‹ላገባሽ እፈልጋለሁና ስጦታ ልላክልሽ፤›› በማለት አሳምነው በዋትስአፕ ወርቅ፣ አይፎን ስልኮች፣ አፕል ኮምፒዩተሮችንና ሌሎች ጌጣ ጌጦችን እንደሚያስመርጧቸው የገለጹት ዳይሬክተሩ፣ ወደ ኢትዮጵያ የላኩትን የዕቃ ዝርዝር የሚሳይ እውነት የሚመስል (ፎርጅድ) ማስረጃ ፎቶ ስካን በማድረግ ልከው እምነት እንዲያድርባቸው እንደሚያደርጉም አክለዋል፡፡ ከተወሰኑ ቀናት በኋላ ኢትዮጵያ ውስጥ በሚገኙ ሴት ተባባሪዎቻቸው አማካይነት ከኢትዮጵያ አየር መንገድ የተደወለ በማስመሰል፣ ‹‹ከውጭ አገር ዕቃ ተልኮልሻል፡፡ የላከልሽ ሰው የከፈለው የመላኪያ ብቻ ነው፡፡ የመቀበያ ክፍያ መክፈል አለብሽ፡፡ በአየር መንገዱ አሠራር ደግሞ ክፍያ የሚፈጸመው በባንክ ሒሳብ (አካውንት) ነው፤›› በማለት የባንክ አካውንት እንደሚልኩላቸው አቶ ፍቃዱ ገልጸዋል፡፡ ሴቶቹ የተባለውን ከፍተኛ መጠን ያለው ገንዘብ ገቢ ካደረጉ በኋላ ወዲያው ይደውሉላቸውና፣ የተላከው ዕቃ ብዙ ስለሆነ ተጨማሪ ገንዘብ እንዲያስገቡ በማድረግ የማጭበርበሪያ ታክቲካቸውን እንደሚጠቀሙ አክለዋል፡፡ ሴቶቹም የተባሉትን ሁሉ በማድረግ ወደ አየር መንገዱ ሲሄዱ፣ የተባለው ሁሉ ሐሰት መሆኑንና የተላከ ነገር እንደሌለ ተነግሯቸው እንደሚመለሱ አቶ ፍቃዱ ገልጸዋል፡፡ እስካሁን 40 ሴቶች በተገለጸው መንገድ መጭበርበራቸውንና ጉዳያቸውም በሁለት መዝገቦች ተደራጅቶ ምርመራ እየተደረገ መሆኑን የገለጹት አቶ ፍቃዱ፣ ስድስት ተጠርጣሪዎች መያዛቸውን፣ ሁለት ናይጄሪያውን፣ ሁለት የኮንጎ ዜጎችና ሁለት ኢትዮጵያውያን መሆናቸውን አስረድተዋል፡፡ ፖሊስ ባደረገው ምርመራ በተለያዩ ሐሰተኛ መታወቂያዎች የወጡ የባንክ አካውንቶችን ማግኘቱንና ከተለያዩ በአገሪቱ ከሚገኙ ባንኮች ገንዘቡ ወጪ መደረጉን ማረጋገጡን አቶ ፍቃዱ ገልጸዋል፡፡ ኅብረተሰቡ በተመሳሳይ የማታለል ወንጀል ሰላባ እንዳይሆን እንዲጠነቀቅ፣ ለውጭ አገር ዜጎች ቤት የሚያከራዩ የተከራዮችን ማንነት የሚገልጽ ፓስፖርት፣ ምንና የት እንደሚሠሩ መረጃዎችን አጣርቶ እንዲያከራይ አሳስበዋል፡፡ የተለየ ነገር ሲያይም ለፌዴራል ፖሊስ ወንጀል ምርመራ ቢሮ ጥቆማ እንዲሰጡም ጠቁመዋል፡፡   